Anchorage

Anchorage er by i borough Anchorage i den amerikanske delstaten Alaska. Med 291 826 innbyggere ifølge folketellingen i 2010, er Anchorage den største byen i Alaska med nesten halvparten av statens innbyggere. Anchorage styres av en valgt ordfører og byråd, og en byrådsleder. Byens nåværende ordfører er Suzanne LaFrance.

Anchorages flyplass er Ted Stevens Anchorage internasjonale lufthavn.

Geografi
Anchorage ligger i det sydlige sentrale Alaska, på 61° nord (nesten det samme som Stockholm og St. Petersburg), 149° vest (nesten det samme som Hawaii), nordøst for Alaska-halvøya, øya Kodiak, og Cook Inlet, rett nord for Kenai halvøya, nordvest for Prins William-sundet, og nesten rett syd for Mount McKinley/Denali.  Byen ligger på en trekantet halvøy. Mot øst ligger Chugach fjellene, mot nordvest er Knik Arm, og mot sørvest er Turnagain Arm, øvre forgreninger av Cook Inlet, som i seg selv er den nordligste delen av Stillehavet. Det er ingen sandstrender i byen, men brede gjørmestrender. Mot nord ligger kommunen Matanuska-Susitna, i syd ligger Kenai Peninsula, og mot øst Valdez-Cordova.

Anchorage har dypvannshavn, og 90 % av alt forbrukergods som ankommer Alaska blir losset her.Port of Anchorage: Quick Facts (pdf, publisert 11. januar 2013)  Besøkt 12. oktober 2014 Byen er også hovedkvarter og viktig stasjon for Alaska Railroad. Blant de største næringsveiene er det offentlige, militæret, olje og turisme. To strategisk viktige amerikanske militærbaser grenser til Anchorage mot nord: Elmendorf Air Force Base og Fort Richardson. Sommeren er den største turistsesongen i byen.

Klima
Gjennomsnittstemperaturen om sommeren ligger mellom 13 og 23 ℃, om vinteren ligger den mellom −7 og −15 ℃. Været er svært uforutsigbart, både fra dag til dag og for hele årstider. Somrene er gjerne milde og fine, men ofte med en del regn. Noen vintre er det mye snø og kaldt, mens andre vintre er det mindre snø og gjentatte perioder med tøvær. Siden byen ligger relativt langt mot nord er vinterdagene korte, og på grunn av arbeid kan mange gå uker uten å se sol. «Seasonal Affective Disorder» er et kjent problem.

Historie
Anchorage ble planlagt av byplanleggere i 1914 som en havn i forbindelse med byggingen av Alaska Railroad, og i 1915 ble de første bytomtene solgt. I 1920 oppga USAs regjering sin direkte kontroll over området og valg ble holdt. I 1940-årene begynte byen å vokse, i og med konstruksjonen av Elmendorf Air Force Base og Fort Richardson, som gjorde Anchorage til et større forsvarssenter. Etter at Alaska ble en stat, opplevde Anchorage alvorlig bolignød, noe som ble delvis løst ved byggingen av drabantbyer.


Langfredag 27. mars 1964 ble Anchorage rammet av et kraftig jordskjelv som målte 9,2 på Richters skala, og mye ble ødelagt. Faren for videre jordskjelv satte en begrensning på bygningshøyden, og de høyeste er på 21 etasjer. Byen har en skyline med Chugachfjellene, Cook-bukten og Mount McKinley i bakgrunnen. Selv om plassen er begrenset på halvøya der byen ligger, så er det flere parker og grønne soner innenfor bygrensen. Over de siste 30 årene har flere av de uutviklede områdene blitt fortettet med hus, butikker og annen byggevirksomhet. 

Anchorage inkluderer også brorparten av naturreservatet Chugach State Park.

 Kultur

Den største grenen av University of Alaska ligger sentrumsnært i østre Anchorage. Byen har et symfoniorkester, en opera- og konsertforening samt flere uavhengige musikk- og teatergrupper. Det er ukentlige seanser med tradisjonell irsk musikk, jazz, og annen musikk.

Anchorage har fått All America City-prisen i årene 1956, 1965, 1984-1985 og 2002. Byen vant prisen sist på grunn av arrangement som Spesialolympiaden i 2001, en rett for unge lovbrytere («Anchorage Youth Court») og programmet Bridge Builders som tar sikte på å redusere konflikter mellom forskjellige kulturer.

Den botaniske hagen i Alaska har 900 arter av hardføre stauder og 150 lokale plantearter.

 Referanser 

 Eksterne lenker 
 Byrået for besøkende: The Anchorage Convention and Visitors Bureau
 Senter for besøkende: The Alaska Visitors Center  

 Anchorage All-America City 2002 informasjon
 Fotografisk galleri over Anchorage 
 Avisen Anchorage Daily News

Kategori:Byer i Alaska
Kategori:Byer grunnlagt i 1914
Kategori:1914 i USA